Propunere de DECIZIE A PARLAMENTULUI EUROPEAN ŞI A CONSILIULUI privind mobilizarea Fondului de solidaritate al Uniunii Europene /* COM/2012/0126 final - 2012/ () */





EXPUNERE DE MOTIVE Acordul interinstituțional din 17 mai 2006[1] permite mobilizarea Fondului de solidaritate al Uniunii Europene, în limita unui plafon anual de 1 miliard EUR, în mod suplimentar față de rubricile corespunzătoare din cadrul financiar. Condițiile de eligibilitate pentru accesarea fondului sunt detaliate în Regulamentul (CE) nr. 2012/2002 al Consiliului[2]. Pe baza cererilor de finanțare de la acest fond, depuse de Italia ca urmare a inundațiilor care au avut loc în Liguria și Toscana în octombrie 2011, estimările totale ale daunelor cauzate sunt următoarele: || || || || || (în EUR) || Daune directe acceptate || Prag || Suma bazată pe 2,5% || Suma bazată pe 6 % || Valoarea totală a ajutorului propus Inundații Liguria și Toscana 2011 || 722,467 milioane || 3 536 milioane || 18 061 682 || - || 18 061 682 Total || || || || || 18 061 682 În urma evaluării acestor cereri[3] și având în vedere ajutorul maxim care poate fi acordat din cadrul fondului, precum și posibilitățile de realocare a creditelor în cadrul rubricii care necesită cheltuieli suplimentare, Comisia propune mobilizarea unui total de 18 061 682 EUR din Fondul de Solidaritate al Uniunii Europene, sumă care urmează să fie alocată rubricii 3b din cadrul financiar. Prin prezentarea acestei propuneri de mobilizare a fondului, Comisia inițiază procedura simplificată de discuție trilaterală, astfel cum prevede punctul 26 din Acordul interinstituțional din 17 mai 2006, în vederea obținerii acordului celor două componente ale autorității bugetare cu privire la necesitatea utilizării fondului și cu privire la suma solicitată. Comisia invită fiecare componentă a autorității bugetare să informeze cealaltă componentă și Comisia de intențiile sale. În cazul unui dezacord din partea uneia dintre cele două componente ale autorității bugetare, va fi organizată o reuniune oficială trilaterală. Comisia va înainta un proiect de buget rectificativ (PBR) pentru a înscrie în bugetul pentru exercițiul financiar 2012 creditele de angajament și de plată specifice, astfel cum se prevede la punctul 26 din Acordul interinstituțional din 17 mai 2006. Propunere de DECIZIE A PARLAMENTULUI EUROPEAN ȘI A CONSILIULUI privind mobilizarea Fondului de solidaritate al Uniunii Europene PARLAMENTUL EUROPEAN ȘI CONSILIUL UNIUNII EUROPENE, având în vedere Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară[4], în special punctul 26, având în vedere Regulamentul (CE) nr. 2012/2002 al Consiliului din 11 noiembrie 2002 de instituire a Fondului de solidaritate al Uniunii Europene[5], având în vedere propunerile Comisiei[6], întrucât: (1) Uniunea Europeană a creat Fondul de solidaritate al Uniunii Europene („fondul”) pentru a-și exprima solidaritatea față de populația din regiunile afectate de dezastre. (2) Acordul interinstituțional din 17 mai 2006 permite mobilizarea Fondului în limita unui plafon anual de 1 miliard EUR. (3) Regulamentul (CE) nr. 2012/2002 cuprinde dispozițiile care permit mobilizarea fondului. (4) Italia a depus o cerere pentru mobilizarea fondului referitoare la un dezastru natural cauzat de inundații în Liguria și Toscana. ADOPTĂ PREZENTA DECIZIE: Articolul 1 În cadrul bugetului general al Uniunii Europene pentru exercițiul financiar 2012, se mobilizează suma de 18 061 682 EUR din Fondul de solidaritate al Uniunii Europene în credite de angajament și de plată. Articolul 2 Prezenta decizie se publică în Jurnalul Oficial al Uniunii Europene. Adoptată la Bruxelles, 16.3.2012. Pentru Parlamentul European, Pentru Consiliu, Președintele Președintele [1] JO C 139, 14.6.2006, p. 1. [2] JO L 311, 14.11.2002, p. 3. [3] Comunicarea SEC(2012) 178, adresată Comisiei, privind o cerere de mobilizare a Fondului de solidaritate al Uniunii Europene, depusă de Italia. [4] JO C 139, 14.6.2006, p. 1. [5] JO L 311, 14.11.2002, p. 3. [6] JO C […], […], p. […] și JO C […], […], p. […].